tartuNLP/wikipedia-smugri-20251201 huggingface dataset:
Mason McTavish

Mason McTavish (s. 30. tammikuuta 2003 Zürich, Sveitsi) on kanadalainen jääkiekkoilija, joka edustaa NHL-seura Anaheim Ducksia. Hän on pelipaikaltaan keskushyökkääjä ja laukoo vasemmalta. Ducks varasi McTavishin ensimmäisellä kierroksella koko varaustilaisuuden kolmantena pelaajana .
Syyskuussa 2025 McTavish solmi Ducksin kanssa kuusivuotisen ja yhteensä 42 miljoonan dollarin arvoisen jatkosopimuksen.
Masonin isä Dale McTavish on entinen jääkiekkoilija ja Mason syntyi Sveitsissä, kun hänen isänsä pelasi Sveitsin liigan Rapperswil-Jona Lakersin joukkueessa.
Pelaajaura.
McTavish varattiin vuoden 2019 OHL-varaustilaisuudessa Peterborough Petesiin, samaan juniorijoukkueeseen, jossa hänen isänsä oli pelannut. McTavish siirtyi Sveitsin toiseksi korkeimman sarjatason EHC Oltenin joukkueeseen, kun OHL-kausi peruttiin koronaviruspandemian vuoksi.
Anaheim Ducks varasi McTavishin ensimmäisellä kierroksella kolmantena varauksena. McTavish allekirjoitti elokuussa 2021 kolmen vuoden tulokassopimuksen Ducksin kanssa. 14. lokakuuta McTavish teki NHL-debyytissään maalin Winnipeg Jetsiä vastaan, ja 18 vuoden ja 256 päivän ikäisenä hänestä tuli Ducksin seurahistorian nuorin maalintekijä. Samana syksynä hän pelasi AHL-farmiseura San Diego Gullsissa, ja palasi hetkeksi takaisin OHL:ään Peterborough Petesiin. Hän pelasi Petesissä viisi ottelua, ja tammikuussa 2022 hänet kaupattiin kertaalleen Hamilton Bulldogsiin.
Kauden 2022–2023 McTavish pääsi aloittamaan Anaheim Ducksin vakiokokoonpanossa.
Maajoukkueura.
McTavish edusti ensimmäisen kerran Kanadan alle 18-vuotiaiden maajoukkuetta Texasissa pidetyissä MM-kilpailuissa 2021. Hän oli turnauksen pistepörssin viides viidellä maalilla ja kuudella syöttöpisteellä, kun Kanada voitti kultaa. Myöhemmin samana vuonna hänet valittiin U20-joukkueeseen nuorten MM-kilpailuihin 2022. Turnaus kuitenkin keskeytettiin muutaman pelatun ottelun jälkeen koronavirustartuntojen vuoksi. McTavish valittiin Kanadan jääkiekkomaajoukkueeseen talviolympialaisiin 2022. McTavish pelasi turnauksessa Kanadan ykkösketjussa Eric Staalin ja Josh Ho-Sangin kanssa, mutta joukkueen menestys jäi heikoksi ja Kanada putosi puolivälierissä.
Kansainvälinen Jääkiekkoliitto päätti järjestää perutut nuorten MM-kilpailut elokuussa 2022 uudestaan, ja tällä kertaa McTavish valittiin joukkueen kapteeniksi, kun Kaiden Guhle ei voinut osallistua. Kanadan joukkue eteni turnauksessa loppuotteluun Suomea vastaan. Yksi loppuottelun dramaattisimpia hetkiä koettiin jatkoajalla, kun McTavish torjui Topi Niemelän laukauksen mailallaan ilmasta, käytännössä maaliviivan kohdalta, ja vain minuutteja myöhemmin Kanada voitti ottelun ja kultamitalin jatkoajalla. McTavish voitti turnauksen maali- ja pistepörssin, ja hänet valittiin turnauksen arvokkaimmaksi pelaajaksi.
Mäkihypyn maailmancup 2021–2022

Mäkihypyn maailmancup 2021–2022 alkoi 20. marraskuuta 2021 Venäjän Nižni Tagilissa ja päättyi Slovenian Planicassa 27. maaliskuuta 2022. Miesten kilpailukalenterissa oli 28 henkilökohtaista osakilpailua sekä viisi joukkuekilpailua, naisilla kilpailuja oli 26 ja yksi joukkuekilpailu. Lisäksi kauden aikana käytiin kaksi sekajoukkuekilpailua.
Joulun kanssas jaan

Joulun kanssas jaan on suomalaisen Haloo Helsinki! -yhtyeen joululaulu, jolla esiintyy myös Hannu Norjasen johtama poikakuoro Cantores Minores. Se on yhtyeen ensimmäinen kappale, jolla on mukana vierailija. Kappaleen ovat säveltäneet yhtyeen jäsenet Jere Marttila sekä Leo Hakanen. Sen on sanoittanut laulaja Elli Haloo.
Kappale julkaistiin singlenä 1. joulukuuta 2017 ja soitettiin livenä ensimmäistä kertaa seuraavana päivänä yhtyeen Hulluuden highway -areenakiertueen päätöskeikalla Helsingin Hartwall Arenalla. Sen musiikkivideo julkaistiin 8. joulukuuta 2017. Videon on ohjannut, kuvannut ja leikannut Herra Ylppö.
Tekijänoikeusjärjestö Gramexin selvityksen mukaan ”Joulun kanssas jaan” oli vuonna 2018 Suomen yksityisten radioiden neljänneksi soitetuin joululaulu ja soitetuin suomalainen joululaulu. Sitä oli soitettu radioissa 555 kertaa mittausaikana. Kappaleen paras sijoitus Suomen virallisella singlelistalla on ensimmäinen sija vuoden 2022 ensimmäisellä listalla. Radiolistalla se on saavuttanut toisen sijan joulun aikaan sekä vuonna 2019 että vuonna 2020.
Roger Vailland

Roger Vailland (1907 Acy-en-Multien, Ranska – 1965 Meillonnas, Ranska) oli ranskalainen kirjailija. Kirjailijana hän aloitti surrealistina ja perusti 1927 suuntaa edustavan lehden "Le Grand jeu". Toisen maailmansodan aikana hän oli sotakirjeenvaihtaja ja toimi vastarintaliikkeessä. Hän kuului 1952–1956 kommunistiseen puolueeseen.
Vailland sai esikoisromaanistaan "Drôle de jeu" (1945) Goncourt-palkinnon 1958. Teos kuvaa vastarintaliikettä ironisesti. Hemingway-vaikutteisissa romaaneissa näkyy Vaillandin oma historiallinen ja poliittinen tausta.
Isosyanidit

Isosyanidit eli isonitriilit tai karbyyliamiinit ovat orgaanisia yhdisteitä, joille tunnusomainen funktionaalinen ryhmä on R-N≡C, missä R on orgaaninen ryhmä. Isosyanideja käytetään orgaanisen kemian synteeseissä.
Ominaisuudet.
Isosyanidit ovat huoneenlämpötilassa nesteitä tai molekyylimassan kasvaessa kiinteitä aineita. Yhdisteet ovat veteen liukenemattomia mutta liukenevat orgaanisiin liuottimiin. Isosyanidien rakenteessa esiintyy resonanssia ja kaksi tärkeintä muotoa ovat karbenoidimuoto ja ylidimuoto, joista karbenoidi on stabiilein. Ryhmän yhdisteet reagoivat useilla tavoilla ja voivat reagoida niin nukleofiileina kuin elektrofiileinakin sekä sykloadditioilla. Isosyanidit hydrolysoituvat veden vaikutuksesta amiineiksi ja muurahaishapoksi happamissa oloissa, mutta ovat stabiileja emäksisissä olosuhteissa. Aineet reagoivat useilla monikomponenttireaktioilla kuten Passerini- ja Ugi-reaktioilla. Useat metallit muodostavat komplekseja isosyanidien kanssa.
Erityisesti molekyylimassaltaan pienillä isosyanideilla (alle 10 hiiliatomia) on erittäin voimakas epämiellyttävä haju. Suurikokoisemmat yhdisteet ovat hajuttomia ja osalla on hedelmäinen tuoksu.
Valmistus.
Isosyanidien valmistamiseen on useita menetelmiä. Niitä ovat esimerkiksi hopeasyanidin ja alkyylihalidin reaktio, formamidien ja fosgeenin tai fosforyylikloridin reaktio.
Venäjänjuuri

Venäjänjuuri eli venäjänaralehti ("Eleutherococcus senticosus") on araliakasveihin kuuluva koriste- ja rohtokasvina tunnettu pensas. Se on tunnettu myös "Siperian ginsenginä", jonka juuresta valmistettua rohdosta käytetään erityisesti Kiinassa ja Venäjällä. Laji on sukua saman heimon ginsengjuurille ("Panax").
Venäjänjuuri kasvaa 1,5–2 metriä korkeaksi, kotiseudullaan jopa viisi metriä korkeaksi. Pensas on piikikäs. Lehdet ovat sormilehdykkäiset. Syksyllä kypsyvät lähes pyöreät, mustat marjatertut ovat koristeellisia. Venäjänjuuri esiintyy luontaisesti Venäjän Kaukoidässä, Pohjois-Kiinassa, Koreassa ja Japanissa. Viljeltynä se menestyy Suomessa vyöhykkeillä I–IV.
Espen Barth Eide

Espen Barth Eide (s. 1. toukokuuta 1964 Oslo) on norjalainen työväenpuolueen poliitikko ja Norjan nykyinen ulkoministeri lokakuusta 2023. Aiemmin hän on toiminut ilmasto- ja ympäristöministerinä, ulkoministerinä, puolustusministerinä sekä ulko- ja puolustusministeriöiden valtiosihteerinä. Hän on istunut suurkäräjillä vuodesta 2017.
Eide on koulutukseltaan valtiotieteiden Oslon yliopistosta. Hän on toiminut tutkijana Norjan ulkopoliittisessa instituutissa.
Cavalli

Cavalli on muun muassa seuraavien henkilöiden sukunimi:
Pyhän Andreaan kirkko (Chew Magna)

Pyhän Andreaan kirkko () on Grade I -luokan suojeltu kirkkorakennus Somersetissa, Englannissa. Se on rakennettu 1100-luvulla.
Kirkkomaalla on monumentteja, jotka on erikseen luokiteltu Grade II -kohteiksi. Näitä ovat kirkkomaan risti 1500-luvun alusta, Edgellin hautamonumentti 1700-luvun lopusta, Fowlerin hautakivi 1800-luvulta ja kolmen tunnistamattoman hautamonumentin ryhmä.
Freehold Borough

Freehold Borough on kunta ("borough") New Jerseyn osavaltiossa, Yhdysvalloissa. Sen väkiluku oli 12 538 vuonna 2020. Kunta toimii Monmouthin piirikunnan hallintokeskuksena.
Väestö.
Vuonna 2020 Freehold Boroughin 12 538 asukkaasta valkoisia oli 70,2 %, mustia 10,3 % ja aasialaisia 1,4 %. Vuonna 2019 49,4 % asukkaista puhui kotonaan jotain muuta kieltä kuin englantia ja 31,1 % asukkaista oli syntynyt ulkomailla.
John Wain

John Wain (1925 Stoke-on-Trent, Britannia – 1994 Oxford, Britannia) oli brittiläinen kirjailija ja yliopistonopettaja. Ennen vapaaksi kirjailijaksi ryhtymistä hän opetti kirjallisuutta Readingin yliopistossa 1949–1955 ja palasi sitten jälleen kirjailijantyöstä 1967 yliopistouralle. Hän oli 1950-luvun nuoria vihaisia miehiä, mutta huumorinsa vuoksi häntä pidettiin vähemmän vihaisena. Runoilijana hän liittyi The Movement -ryhmään. Hän julkaisi runoja, proosaa, kirjallisuusesseitä, -tutkielmia ja omaelämäkerran.
Ustekinumabi

Ustekinumabi on biologinen lääke ja Monoklonaalinen vasta-aine jota käytetään crohnin taudin ja haavaisen paksusuolen hoidossa. Ustekinumabia myydään kauppanimellä Stelara, jota valmistaa Jannsen-Cilag Ustekinumabi tomii estämällä interleukiinien IL-12 ja IL-23 tomintaa vähentän tulehdusreaktiota.
Ustekinumabi on kela korvattava, ja sitä määrätään silloin, kuin muilla hoitomuodoilla ei ole saavutettu riittävää vastetta.
Al-Tur (Egypti)

Al-Tur on pikkukaupunki Egyptin Siinain niemimaalla. Paikalla on pitkä historia ja aikanaan se tunnettiin esimerkiksi satamastaan ja vanhasta bysanttilaisesta luostaristaan, joka nykyisin on raunioitunut. Osa asukkaista on kuitenkin edelleen kristittyjä. Al-Turin asukasluku oli vuonna 2006 19 826.
Maantiede.
Al-Tur sijaitsee Egyptiin kuuluvalla Siinain niemimaalla Suezinlahden rannikolla. Sen koillispuolella sijaitsee Siinainvuori ("Jabal Mūsā"). Noin 80 kilometriä etelään sijaitsee puolestaan Ras Muhammad eli Siinain eteläkärki. Kaupunki on Etelä-Siinain kuvernoraatin hallinnollinen keskus.
Historia.
Al-Tur oli pitkään yksi Siinain niemimaan parhaimmista satamista. Sen edustalla ei ollut alueelle tyypillisiä koralliriuttoja, minkä lisäksi lähellä oli vedenlähteitä. Sen tunsivat jo antiikin kreikkalaiset. Agatharkhides ja Diodoros mainitsevat sen nimellä "Poseídiū" ("Ποσείδιου"). Myöhemmin käytettiin myös nimeä "Raïthon" ("Ραϊθον") tai "Raitho" ("Ραηθω") paikallisen arabiheimon mukaan. Maininta jälkimmäisestä paikasta bysantinaikaisesta teoksessa "Suidas" viitannee erityisesti paikalliseen luostariin. Luostari rakennettiin Bysantin keisari Justinianuksen kaudella 500-luvulla. Sen rauniot löydettiin vuonna 1984 ja ne ovat Egypti aielistalla unescon maailmanperintöluetteloon. Paikallisen luostarin lisäksi al-Turista lähti karavaaneja Pyhän Katariinan luostarille.
Arabien vallattua alueen al-Turin satama tunnettiin esimerkiksi Mekkaan kulkevia pyhiinvaeltajia kuljettaneiden alusten satamana. Osmanisulttaani Murad rakennutti paikallisen luostarin viereen nykyisin jo raunioituneen linnoituksen "Kalat al-Tur". Se alkoi kuitenkin menettää merkitystään varsinkin sen jälkeen, kun portugalilaiset purjehtijat löysivät merireitin suoraan Intiaan. Paikkakunta taantui lähinnä pieneksi kalastajakyläksi. 1700-luvulla se toipui jonkin verran, kun paikalle rakennettiin pyhiinvaltajien karanteeniasema. 1970-luvulla alettiin puolestaan hyödyntää öljyesiintymiä Suezinlahdella.
Väestö.
Al-Turin asukasluku oli vuonna 2006 19 826. Osa kaupungin asukkaista on kristittyjä ja kaupungissa on edelleen toimiva luostari ja suuri kirkko. Ympäröivää seutua asuttavat beduiinit.
M/S Svansjö

M/S Svansjö oli suomalainen moottorirahtilaiva, joka ajoi konerikon jälkeen 19. lokakuuta 1971 saaren rantaan Pellingin saaristossa Loviisan edustalla. Laivan miehistö pelastui, mutta laiva jäi hylyksi.
Toivo Torkkelin omistama ja Haminaa kotisatamanaan pitänyt Svansjö oli rehulastissa matkalla Helsingistä Kotkaan, kun se konerikon jälkeen ajoi myöhään illalla Vastamaa-nimisen saaren rantaan Loviisan Hamnholmenissa. Laivan keula pysähtyi muutaman metrin päähän saaren rannasta, ja miehistö pelastui saarelle. Vedenpinnan alla oleva hylyn jäänteet ovat kohtisuorassa saaren rantaa vastaan, mutta hylystä ei ole näkyvissä mitään pinnalla eikä saaren rannalla.
390 bruttorekisteritonnin ja 520 kuollutpainotonnin Svansjön pituus oli 44,6 metriä, leveys 7,6 metriä ja syväys 3,6 metriä. Laivan dieselmoottorin teho oli 360 hevosvoimaa ja suurin nopeus 8,5 solmua. Laivan rakensi vuonna 1936 hampurilainen Deutsche Werft A. G., Betrieb Finkenwärder-telakka alun perin paikallislikenteen matkustajalaivaksi nimellä "Finkenwerder". Laivan omisti Hafen-Dampfschiffahrts AG, ja sen kotisatama oli Hampuri. Laiva upposi toisen maailmansodan loppuvaiheissa ilmapommituksen aikana 11. maaliskuuta 1945. Se nostettiin ylös vuonna 1949 ja muutettiin rahtilaivaksi. Laiva oli sitten hampurilaisten varustamoiden omistuksessa nimillä "Claus Bischoff" ja "Jenny Porr". Vuonna 1959 laiva ostettiin Suomeen ja se sai nimen "Marga". Svansjö-nimen laiva sai 1963. Sen omistivat viimeksi vuodesta 1963 porvoolainen Paul Vilhelm Lindqvist, vuodesta 1965 kaskislainen Arne Hilding Karlsson ja vuodesta 1971 haminalainen Toivo Torkkeli.
Pahan väri

Pahan väri on syksyllä 2021 julkaistu yhdeksänosainen suomalainen psykologinen draamasarja, joka kertoo mielentilatutkimuksia tekevistä oikeuspsykiatreista.
Sarjassa Milka Ahlrothin ja Eero Ritalan esittämät lääkärit tekevät mielentilatutkimukset kolmelle suomalaiselle sarjamurhaajalle, jotka ovat ”hanskakuristaja”, ”myrkkyhoitaja” ja ”sarjahukuttaja”. Murhien tapahtumapaikat ja tekijöiden nimet on muutettu, mutta heidän esikuvinaan ovat olleet Michael Penttilä, Aino Nykopp-Koski sekä Pekka Seppänen. Murhaajien rooleissa ovat Jukka Rasila, Jaana Saarinen ja Kari Hietalahti.
"Pahan värin" ovat ohjanneet Olli Ilpo Salonen sekä Aleksi Delikouras ja sen pääkäsikirjoittajana toimi Miira Karhula. Tekijöiden mukaan sarja perustuu laajaan taustatutkimukseen.
Sarjan kolme ensimmäistä jaksoa julkaistiin C More -suoratoistopalvelussa 21. lokakuuta 2021, jonka jälkeen jaksoja julkaistiin yksi viikossa torstaisin.
Vastaanotto.
Sarja sai ristiriitaisen vastaanoton. "Helsingin Sanomien" Leena Virtanen piti "Pahan väriä" halpana keittiöpsykologiana, joka ”vetoaa alkukantaiseen tirkistelynhaluun”. Hän ihmetteli, onko psykoterapiassa kyse vain salaisuuksien paljastamisesta. Hänestä sarja ei onnistu pelottamaan lainkaan, vaikka pahuudesta on kyse. ”Kun halvalla tehdään, ensimmäisenä tingitään tunnelmasta”, hän kirjoitti ja nosti esimerkiksi päällekäyvän arkistomusiikin, joka luo koko sarjalle oudon menneiden vuosikymmenten klangin. "Hufvudstadsbladetin" Pia Ingström antoi sarjalle yhden tähden viidestä ja kyseenalaisti todellisten rikosten käyttämisen viihteenä. "Seura"-lehden Onnimanni Liukkosen mukaan sarja maalaa uskottavan ja raa'an kuvan suomalaisista sarjamurhaajista ja sen kerronta on keskimääräistä kiinnostavampaa. ”Lähes huomaamaton huumori tekee kokemuksesta kiehtovalla tavalla erikoisen.”
Boråsin korkeakoulu

Boråsin korkeakoulu on ruotsalainen valtiollinen korkeakoulu joka perustettiin 1977 ja jolla on noin 21 000 opiskelijaa.
Koulutus.
Boråsin korkeakoulu on parhaiten tunnettu Tekstiilikorkeakoulustaan sekä koulutuksista kirjasto- ja informaatiotieteen aloilla. Korkeakoulu järjestää myös koulutusta seuraavilla aloilla: tekniikka, talous, pedagogiikka, terveys ja poliisikoulutus. Korkeakoululla on myös tutkimustoimintaa. 
Boråsin korkeakoululla on oikeus kouluttaa jatko-opiskelijoita seuraavilla aloilla: kirjasto- ja informaatiotieteet, terveystieteet, sekä tekstiilitieteet. Korkeakoulu on yksi neljästä korkeakoulusta Ruotsissa joilla on oikeus järjestää jatko-opintoja taiteen alalla.
Mats Tinnsten on korkeakoulun rehtori vuodesta 2019 lähtien. Hallituksen puheenjohtaja on Gunilla Herdenberg vuodesta 2017 lähtien. 
Boråsin korkeakoulu järjestäytyy neljän neljän tiedekunnan alaisuuteen. 
Korkeakoulun tiedekunnat:
Historia.
Boråsin korkeakoulu perustettiin vuoden 1977 korkeakoulutusuudistuksen yhteydessä. Ennen nykyistä korkeakoulua Boråsissa oli varhaiskasvatuksen opettajankoulutuslaitos, Tekstiili-instituutti ja Kirjastokorkeakoulu.
Burullus

Burullus on järvi Niilin suistolla Egyptissä. Järvi on hyvin matala ja murtovetinen. Se on tärkeä kosteikkoalue ja yksi Niilin suiston parhaiten säilyneistä kosteikoista.
Maantiede.
Burullus sijaitsee Egyptissä Niilin suistoon pohjoisosassa. Välimerestä sitä erottaa vain ohut hiekkasärkkä. Järvi on hyvin matala ja murtovetinen. Sulapitoisuus kasvaa kohti järven pohjoisosaa ja laskee kohti etelää, jossa vesi on lopulta makeaa. Sen keskisyvyys on 75–100 cm. Järveen laskee vettä kuutta eri kanavaa ja uomaa pitkin etelästä ja se laskee Välimereen vain yhdestä kohtaa järven koillisosassa. Järvellä on noin 50 pienehköä saarta. Järvi on suojeltua Ramsar-aluetta.
Luonto.
Burullus on yksi parhaiten säilyneitä kosteikkoja Niilin suistolla. Etenkin järven etelärannikkoa kattavat ruovikot. Ruokolajeihin lukeutuvat erityisesti "Phragmites"- ja "Typha"-heimojen lajit. Vedenalaisiin lajeihin lukeutuvat esimerkiksi "Potamogeton"-heimon lajit. Järvi on myös tärkeä lintualue. Lisääntyviä lajeja on noin 35 ja niihin lukeutuvat esimerkiksi pikkutiira, kynsihyyppä, aavikkokehrääjä ja afrikankukaali. Burullus on myös luultavasti pikkukiurun Niilin suiston endeemisen alalajin "Calandrella rufescens nicolli" tärkein elinalue. Alueella pesivien lajien lisäksi Burullus on tärkeä vesilintujen talvehtimisalue. Edellä mainittuihin lajeihin lukeutuvat esimerkiksi ruskosotka, haapana ja punajalkaviklo. Rannikolla lisääntyy valekarettikilpikonnia. Nisäkkäistä alueella esiintyy esimerkiksi viidakkokissa.
Historia ja ihminen.
Järven arabiankielinen nimi "Burullus" on lainattu järven koptinkielisestä nimestä, joka on puolestaan johdos kreikankielisestä nimestä "Paralos". Kreikankielinen nimi tarkoittaa yksinkertaisimmillaan rantavyöhykettä. Paikalliset ovat pitkään harjoittaneet kalanviljelyä. Tapa on säilynyt näihin päiviin asti jo kaudelta ennen Egyptin muslimivalloitusta.
Maailman helluntaiyhteisö

Maailman Helluntaiyhteisö (, PWF) on helluntailiikkeen maailmanlaajuinen organisaatio. Maailman Helluntaiyhteisössä on jäseninä eri maiden helluntaikirkkoja. Maailman helluntaiyhteisö on laajin helluntailaisia edustava organisaatio maailmassa. PWF:ssa ovat edustettuna monia Assemblies of Godin presbyteeris-kongregationaalisia helluntaikirkkoja sekä episkopaalisia helluntaikirkkoja. PWF:n yhteydessä on vuodesta 2005 toiminut World Missions Commission sekä muutama muu jaosto.
Historia.
Helluntailiikkeiden maailmanlaajuinen yhteistyö alkoi toisen maailmansodan jälkeen, vuonna 1947, kun helluntaiyhteisön maailmankonferenssien järjestäminen aloitettiin. Alkujaan maailmankonferenssien toimintaa suunnitteli kevyt organisaatio. 2000-luvun alussa tämän yhteisön pohjalle perustettiin Maailman Helluntaiyhteisö.
Konferenssit.
Maailman Helluntaiyhteisö järjestää Helluntailiikkeen Maailmankonferenssin joka kolmas vuosi. Ensimmäinen maailmankonferenssi järjestettiin vuonna 1947, jolloin tilaisuuteen osallistui 3000 osallistujaa. Konferenssi nimettiin vuonna 1961 virallisesti Helluntailiikkeen Maailmankonferenssiksi.
Maailmankonferenssi on järjestetty seuraavissa kaupungeissa:
Dar al-Aman

Dar al-Aman () on nykyisin Afganistanin Kabuliin kuuluva kaupunginosa sen keskustan lounaispuolella, joka rakennettiin kuningas Aman Allah Khanin valtakaudella 1920-luvulla Afganistanin uudeksi pääkaupungiksi. Paikalla aloitettiin useita suurimuotoisia rakennushankkeita, joita ei kuitenkaan koskaan viety niukkojen resurssien takia päätökseen. Myös maan hallinnollinen valtakeskus palautettiin vanhaan Kabuliin. Myöhemmin monet sen valmistuneista rakennuksista kärsivät suuria tuhoja Afganistanin sodissa.
Historia.
Dar al-Amanin perusti Kabulin lounaispuolelle Afganistanin kuningas Aman Allah Khan 1920-luvulla. Nimi Dar al-Aman on eräänlainen sanaleikki. Arabiaksi se tarkoittaa "Rauhan taloa/aluetta", mutta samalla myös "Amanin taloa" rakennuttajansa mukaan. Aman Allah tunnettiin suurimittaisista rakennushankkeistaan ja Dar al-Amanista oli tarkoitus tulla Afganistanin uusi hallintokeskus. Dar al-Aman yhdistettiin Kabuliin kapearaiteisella rautatiellä ja paikalle kaavailtiin suuriluontoisia rakennushankkeita, joista kaikki eivät koskaan valmistuneet. Joitakin paikalle valmistuneita rakennuksia olivat esimerkiksi ranskalaisen arkeologi A. Godardin suunnittelema suuri kaksikerroksinen Dar al-Amanin palatsi, jonka länsipuolella on Taj Begin palatsi. Dar al-Amanin vanha kunnantalo on nykyisin Kabulin museo, jonka lisäksi paikalla oli nykyisin lähes kokonaan tuhoutunut parlamenttitalo. Paikalle rakennuttivat myös monet eri valtion viranomaiset ja hovin jäsenet. Laajamittaiset suunnitelmat osoittautuivat kuitenkin lopulta suhteettoman kaalliiksi valtiolle, jonka taloudelliset resurssit olivat hyvin niukat.
Afganistanin hallinnollinen keskus siirtyi jälleen vanhempaan Kabuliin Aman Allah kymmenvuotisen valtakauden jälkeen. Hänet kukistaneen Habib Allah Kalakanin lyhyen kauden aikana Dar al-Aman oli jonkin aikaa nimeltään Dar al-Habib ja vuosina 1930–1947 Dar al-Funun. Junaliikenne lakkautettiin ja monet lopuistakin valtion virastoista Dar al-Amanissa siirrettiin takaisin Kabuliin. Alueen rakennukset kärsivät mittavia vahinkoja myöhemmissä sodissa ja etenkin Afganistanin sisällissodan aikana. Monet niistä ryöstettiin ja tuhottiin. Joitakin on sittemmin myös korjattu. Uusi parlamenttitalo rakennettiin Intian tuella.
David Yonggi Cho

David Yonggi Cho (14. helmikuuta 1936 – 14. syyskuuta 2021) oli eteläkorealainen helluntaipastori ja seurakunnan johtaja. David Yonggi Cho johti Soulissa toimivaa, lähes miljoonalla jäsenellään maailman suurinta, Yoido Full Gospel -helluntaiseurakuntaa. Chota on kutsuttu lempinimellä "Pastorien pastori". 
Cho oli taustaltaan buddhalainen ja kääntyi kristityksi 17-vuotiaana. Cho väitteli teologian tohtoriksi yhdysvaltalaisten perustamassa kristillisessä yliopistossa. Cho toimi Korean sodan aikaan tulkkina liittoutuneiden tukikohdassa. Cho vaikutti kansainvälisesti soluseurakuntamallin, paikallisseurakunnan vahvan rukouselämän sekä raamattukoulutuksen rakentajana. Cho perusti Yoido Full Gospel -seurakunnan vuonna 1958.
Cho toimi vuosina 1992–2000 World Assemblies of God -järjestön puheenjohtajana. Cho vieraili usein puhujana myös Suomessa.
Kirjan kansat

Kirjan kansat (arab. أهل الكتاب‎, "ahl al-kitāb") on Koraanin ja islamilaisen lain käyttämä käsite, joka viittaa etenkin juutalaisiin ja kristittyihin. Heitä koskevat määräykset islamilaisessa laissa poikkeavat muita uskontoja koskevista määräyksistä. Ilmaisu "ahl al-kitab" esiintyy Koraanissa 59 kertaa, joista ainakin 32 kohtaa viittaa vähintäänkin juutalaisiin.
Ahmad ibn an-Naqib al-Misri (k. 1368) esittää šarialakia kokoavassa kirjassaan, että kalifin tulee käydä sotaa juutalaisia, kristittyjä ja zarathustralaisia vastaan, joilla on valittavanaan joko kuolema tai alistuminen islamilaisen valtion sosiaaliseen järjestykseen. Siinä heillä on "dhimmien" eli suojeltujen asema, joka edellyttää "jizya" -veron maksamista. "Dhimmeiltä" vaaditaan myös Umarin sopimuksen mukaista käyttäytymistä. Islamilaisen valtion suojeltaviin "(al-dhimma)" kansalaisiin kuuluvat juutalaiset, kristityt, zarathustralaiset, samarialaiset ja saabilaiset sekä ne, jotka nojautuvat Abrahamiin tai muihin profeettoihin. Suojeltuja eivät ole epäjumalanpalvelijat tai ne, joilla ei ole pyhää kirjaa. Heillä on valittavana joko kääntyminen islamiin tai kuolemantuomio. 
Afrikassa muslimit kohtasivat luonnonuskontoja harjoittavia heimoja, jotka eivät sopineet kirjan kansan käsitteeseen. Konflikti vältettiin, kun nekin tulkittiin "kirjan kansoiksi". Intiassa muslimit laajensivat käsitettä myös buddhalaisiin ja hinduihin, jotka kaikki luettiin ”kirjan kansoihin” ja saivat aseman "dhimmeinä".
Rawalpindin sopimus

Rawalpindin sopimus oli kolmannen afgaanisodan jälkeen 19. elokuuta 1919 solmittu rauhansopimus Afganistanin ja Yhdistyneen kuningaskunnan välillä. Monet sopimuksen kohdat olivat brittien sanelemia, mutta he myöntyivät Afganistanin oikeuteen harjoittaa itsenäistä ulkopolitiikkaa. Sopimus ei ratkaissut kaikkia maiden välisiä ongelmia, mutta Afganistanissa sen allekirjoituspäivää pidetään maan itsenäisyyspäivänä.
Tausta.
Afganistanin kuningas Aman Allah Khan vaati ensimmäisen maailmansodan lopulla brittejä luopumaan aikaisemmin Afganistanin itsenäiselle ulkopolitiikalle asettamista rajoituksista. Kun britit eivät taipuneet, alkoi toukokuussa 1919 kolmas afgaanisota. Itse sota jäi lyhyeksi. Afganistanin joukot eivät vetäneet vertoja brittijoukoille, jotka olivat kuitenkin maailmansodan jälkeen heikossa asemassa ja haluttomia käymään sotaa. Osapuolet solmivat aselevon jo 2. kesäkuuta 1919.
Sopimus.
Kolmannen afgaanisodan rauhansopimus neuvoteltiin Rawalpindissa Brittiläisessä Intiassa. Itse sopimus allekirjoitettiin 19. elokuuta 1919. Allekirjoittajia olivat Afganistanin sisäministeri Ali Ahmad Khan, sekä Brittiläisen Intian ulkoministeri A. H. Grant. Sopimuksen ehdot olivat pitkälti brittien sanelemia. Sopimuksen mukaan maiden väliseen "vanhaan ystävyyteen" palattaisiin tulevissa neuvotteluissa seuraavan kuuden kuukauden aikana. Tällä välin esimerkiksi aseiden vienti Afganistaniin Intian kautta kiellettiin ja maan hallitsijalle aikaisemmin maksetut avustukset lakkautettiin. Afganistanin tuli hyväksyä brittijohtoinen komissio selvittämään maiden rajojen vielä määrittelemättömiä osia Khaibarsolalla koskeva tutkimus, sen tulokset ja maiden välinen lopullinen raja. Toisaalta britit myöntyivät afgaanien perusvaatimukseen Afganistanin itsenäisestä ulkopolitiikasta.
Seuraukset.
Afganistanissa kolmatta afgaanisotaa on pidetty Afganistanin itsenäisyyssotana ja Rawalpindin allekirjoituspäivää 19. elokuuta maan itsenäisyyspäivänä. Aman Allah alkoi nimittää sopimuksen mahdollistamana afganistanilaisia lähetystöjä eri Euroopan maihin, Yhdysvaltoihin ja Neuvostoliittoon. 1920-luvulla muodostettiin diplomaattiyhteydet myös Suomeen.
Sopimus ei ollut kuitenkaan täysin yksiselitteinen. Sen tiettyihin yksityiskohtiin vedoten he yrittivät hankaloittaa Afganistanin omaa vapaata ulkopolitiikkaa, vaikka he joutuivat lopulta hyväksymään tilanteen. Normaalit diplomaattisuhteet palautettiin vasta Kabulin sopimuksella vuonna 1921. Afganistan menetti myös sen hallitsijalle myönnetyt brittiläiset avustukset, joilla oli ollut huomattava osuus maan taloudessa. Monet yhteyttä Afganistaniin toivoneet paštuheimot rajan brittiläisellä puolella olivat uskoneet sopimusta vain väliaikaiseksi aselevoksi.
Yang Kyeung-soo

Yang Kyeung-soo on eteläkorealainen ammattiyhdistysjohtaja. Hän toimii Korean ammattiliittojen keskusjärjestö KCTU:n puheenjohtajana. KCTU on Etelä-Korean suurin ammattiliittojen keskusjärjestö.
Yang on aiemmin toiminut opiskelija-aktivistina ja määräaikaisena tehdastyöläisenä Kia Motorsilla. Vuonna 2012 hänet valittiin tehtaan määräaikaisia työntekijöitä edustavan ammattiyhdistyksen puheenjohtajaksi. Joulukuussa 2020 45-vuotias Yang valittiin KCTU:n puheenjohtajaksi pikaäänestyksellä, hänen luvattuaan järjestää yleislakko lokakuulle 2021. 
Pidätys.
Yang pidätettiin ratsian yhteydessä 2. syyskuuta 2021 ennen kuin KCTU:n julistama yleislakko alkaisi (20. lokakuuta 2021). Yleislakolla KCTU vaatii yhdistymisvapautta, ammattiliittojen oikeuksia, oikeudenmukaista järjestelmämuutosta ja siirtymää tasa-arvoiseen yhteiskuntaan. Yang on KCTU:n 13. puheenjohtaja, joka joutuu vangituksi siitä lähtien, kun keskusjärjestön toiminta sallittiin vuonna 1997.
Pidätys tehtiin 20 päivää Soulin keskusta-alueen oikeusistuimen tehtyä pidätysmääräys Yangista. Yang oli järjestänyt kolme mielenosoitusta kesäkuussa ja yhden 4 000 ihmisen mielenosoituksen 3. heinäkuuta, vaikka Soul oli koronaviruksen takia turvatasolla 4 ja sosiaaliset etäisyysmääräykset olivat voimassa.
Pidätyksen tarkoituksena on nostaa Yangia vastaan syytteet julkisten mielenosoitusten järjestämisestä, mikä rikkoo pykälää 49 tartuntatautien hallinnasta ja ehkäisystä; pykälää 16 kokoontumisesta ja mielenosoittamisesta ja pykälää 185 yleisestä liikenteen estämisestä.
Amy Kaukonen

Amy Agnes Walsh (o.s. "Kaukonen"; 5. helmikuuta 1891 Elyria, Ohio, Yhdysvallat – 26. elokuuta 1984 Painesville, Ohio, Yhdysvallat) oli amerikansuomalainen lääkäri ja paikallispoliitikko. Hänet valittiin 1921 Ohiossa sijaitsevan Fairport Harborin kylän pormestariksi ja hän oli Ohion osavaltion ensimmäinen naispormestari ja yksi ensimmäisiä naispormestareita Yhdysvalloissa.
Amy Kaukosen vanhemmat Joseph Wilhelm Kaukonen ja Karoliina Aila Koivisto olivat tulleet siirtolaisina Suomesta Ohioon. Perhe asui Lorainissa Ohiossa mutta muuttivat sitten Conneautiin, jossa Amy kävi high schoolin. Vuonna 1911 hän lähti opiskelemaan lääketiedettä Pennsylvanian Woman's Medical Collegeen valmistuen sieltä 1915. Hän suoritti erikoistumisensa Woman's Hospital of Philadelphia-sairaalassa Philadelphiassa ja toimi sitten lääkärinä ensin Ashtabulassa ja sitten vuodesta 1920 Fairport Harborissa.
Amy Kaukonen valittiin Erie-järven rannalla sijainneen noin 7 000 asukkaan Fairport Harborin pormestariksi 1921 kieltolain kannattajien edustajana. Kaupungin asukkaista suurin osa oli Suomesta ja Unkarista tulleita siirtolaisia, jotka toimivat satamatyöläisinä. Sen jälkeen kun kieltolaki astui voimaan Yhdysvalloissa vuonna 1920 Fairportin kautta alettiin salakuljettaa maahan alkoholia Kanadasta. Kaukonen kannatti kieltolakia, koska hän oli joutunut lääkärinä hoitamaan salakuljetetun alkoholin väärinkäyttäjiä. Pormestarikaudellaan Kaukonen käytti toimilupia voidakseen valvoa kaupungin biljardisaleja ja muita paikkoja, joista oli aiemmin myyty salakuljetettua viskiä. Hän taisteli myös kaupungissa vallinnutta korruptiota vastaan. Joitakin kieltolakia rikkoneita sakotettiin tai tuomittiin vankeuteen. Amy Kaukosta uhkailtiin hänen alkoholin salakuljetuksen vastaisten toimiensa vuoksi ja kerran käytiin myös tämän vuoksi hänen kimppuunsa. Amy Kaukonen erosi pormestarin virasta kesken virkakauden ja hän muutti 1923 Seattleen.
Kaukonen meni naimisiin 1928 James L. Walshin (1889–1971) kanssa Indianassa. He palasivat myöhemmin Ohioon ja asettuivat asumaan Clevelandiin. Viimeksi he asuivat Painesvillessa, jossa Amy Walsh kuoli 1984 93-vuotiaana. Walshit on haudattu Edgewoodin hautausmaalle Ashtabulassa.
Bokusui Wakayama

Bokusui Wakayama (1885 Miyazakin prefektuuri, Japani – 1928 Numazu, Japani) oli japanilainen runoilija. Hän kirjoitti alkuun romanttisia tankoja mutta siirtyi myöhemmin naturalistiseen tyyliin.
Hemostaatti

Hemostaatti eli hemostaattinen aine, on useana eri muotona käytetty lääkeaine, jonka tarkoitus on tyrehdyttää massiivisen runsas verenvuoto mahdollisimman nopeasti. Hemostaattia voidaan antaa esim. jauheena, massiivisesti vuotavaan valtimon verenvuotoon. Hemostaattia voidaan sidostaa, vaikuttavaksi aineeksi: myös laastareina taikka painesiteisiin eli kompressi-siteisiin, jotka myös puristussiteinä yleisesti tunnetaan. Esimerkiksi kontakti-urheilussa, voidaan huoltoryhmän lääkärin toimesta (muu vastaava, korkeatasoista ensiavun taitoa omaava ammattihenkilö - kuten sairaanhoitaja) voidaan käyttää hoitotarvikkeita, jotka sisältävät jotain hemostaattista ainetta.
Aiheesta muualla.
Gandamak

Gandamak (, ) on kylä lähellä Jalalabadin kaupunkia Afganistanissa. Se tunnetaan esimerkiksi brittejä vastaan käydystä ensimmäisen afgaanisodan aikaisesta taistelusta ja toisen afgaanisodan aikaisen Gandamakin sopimuksen allekirjoituspaikkana.
Maantiede.
Gandamakin kylä sijaitsee Afganistanissa noin 45 kilometriä Jalalabadin kaupungista kaakkoon. Kylän vierestä virtaa Gandamak-niminen Surkhabjoen sivujoki. Läheltä kohoava vuorijono johtaa Tora Boralle ja kohti Pakistanin rajaa.
Historia.
Ensimmäisen afgaanisodan aikana 13. tammikuuta 1842 afgaanit iskivät Kabulista kohti Intiaa vetäytyviä kenraali William Elphinstonen brittijoukkoja vastaan lähellä Gandamakia. Jo aikaisemmin afgaanien iskuista pahoin kärsineet joukot menettivät jäljellä olevista sotilaistaan lähes kaikki. Toisen afgaanisodan aikana 25. toukokuuta 1879 kylässä allekirjoitettiin puolestaan Gandamakin sopimus, jolla Afganistan luopui brittien hyväksi itsenäisestä ulkopolitiikastaan.
Afganistanin sodan aikana Gandamakin alue tunnettiin Talibanin tukialueena.
Arthur Waley

Arthur Waley (1889 Tunbridge Wells, Britannia – 1966 Lontoo, Britannia) oli brittiläinen sinologi. Hän käänsi Kaukoidän kirjallisuutta englanniksi ja teki sitä Euroopassa tunnetuksi. Hän kirjoitti itsekin runoja, esseitä, tutkimuksia ja kiinalaisten runoilijoiden elämäkertoja. Hän käänsi paitsi kiinan-, myös japaninkielistä kirjallisuutta. Waleyn kiinasta tekemät käännökset ilmestyivät koottuina 1947.
Suomennettu tuotanto.
Tuomas Anhava on suomentanut Waleyn runon "Sensuurissa: kiinalaiseen tapaan" (1941, teoksesta "The Secret History of the Mongols and Other Pieces"). Runo on julkaistu suomeksi seuraavissa julkaisuissa:
Thulêan Mysteries

Thulêan Mysteries on norjalaisen black metal -yhtye Burzumin studioalbumi, joka julkaistiin 13 maaliskuuta 2020.
Emil Soravuo

Emil Soravuo (s. 28. maaliskuuta 1997 Espoo) on suomalainen telinevoimistelija. Hän on permannon MM-mitalisti ja Euroopan kisojen voittaja. Hän edustaa Espoon Telinetaitureita ja häntä valmentavat Mati Kirmes ja Dmytro Gorbachov. Hän aloitti voimisteluharrastuksen vuonna 2004, nousi nuorisomaajoukkueeseen 2009 ja miesten maajoukkueeseen 2015.
Soravuo saavutti permantovoimistelun MM-pronssia Kita-Kyūshūssa 2021 pistein 14,700. Se oli Suomen ensimmäinen permannon MM-mitali kautta aikojen ja ensimmäinen telinevoimistelun MM-mitali sitten vuoden 1997. Hän voitti permantokultaa Minskin Euroopan kisoissa 2019 pistein 14,433.
Soravuo sijoittui Nanjingin nuorten olympialaisissa 2014 hypyssä seitsemänneksi. Aikuisten arvokilpailuihin hän osallistui ensimmäisen kerran 2015. Maailmancupin kilpailussa hän on sijoittunut parhaimmillaan permannolla neljänneksi Dohassa 2019.
Soravuo on voittanut Suomen-mestaruuden hypyssä 2016 ja 2018 sekä permannolla 2019, 2020 ja 2021.
Itsenäisyyspäivänä 2021 Soravuolle myönnettiin Espoo-mitali tunnustuksena Espoon hyväksi tehdystä työstä.
Soravuon isä on entinen golfpelaaja ja nykyinen golfvalmentaja Riku Soravuo.
Virpiokotillo

Virpiokotillo ("Fouquieria fasciculata") on okotillokasvien (Fouquieriaceae) heimoon kuuluva kasvilaji.
Virpiokotillo voi kasvaa noin 3–4,5 metriä korkeaksi. Ulkonaisesti se muistuttaa jonkin verran hehkuokotilloa ("Fouquieria splendens"), mutta on sitä pienempi. Virpiokotillolla on paksu ja turvonnut maavarsi, joka voi kasvaa halkaisijaltaan jopa noin 60 cm paksuksi. Maavarresta kasvaa puutuneita varsia, joissa on teräviä, punaisia piikkejä. Virpiokotillon lehdet ovat pieniä sekä pyöreitä ja kukat pieniä sekä valkoisia.
Virpiokotillo kasvaa luonnossa eteläisessä Meksikossa ja on Metztitlánin alueen vuoriston endeeminen laji.
Meksikossa virpiokotilloa on kasvatettu pensasaitoina.
K-1 (1938)

K-1 oli Neuvostoliiton laivaston K-luokan sukellusvene toisessa maailmansodassa.
Valmistus.
Alus tilattiin Leningradista Martin telakalta, missä köli laskettiin 27. joulukuuta 1936 telakkanumerolla 451. Se laskettiin vesille 29. huhtikuuta 1938 ja valmistui 16. joulukuuta 1939. Alus otettiin palvelukseen 26. toukokuuta 1940.
Palvelus.
Palvelukseen otettaessa alus liitettiin Neuvostoliiton Itämeren laivastoon päällikkönään 3. luokan kapteeni K. A. Tšekin. Heinä-elokuussa 1940 alus siirrettiin "K-2:n" kanssa Pohjoiseen laivastoon, missä se liitettiin sukellusveneprikaatin 1. divisioonaan. Huhtikuussa 1941 alus oli telakalla huollettavana.
Saksan hyökätessä kesällä 1941 Neuvostoliittoon alus oli partioimassa Kuolavuonon suulla, missä se raportoi ampuneensa alus hyökänneen lentokoneen. Aluksen päällikkyyden vastaanotti 15. heinäkuuta 3. luokan kapteeni M. P. Avgustinovitš, jonka alaisuudessa alus lähti elokuussa ensimmäiselle tuloksettomalle sotaretkelleen Novaja Zemljan edustalle. Se palasi 13. elokuuta Poljarnyin tukikohtaan, missä alus siirrettiin vaurioiden korjaamiseksi telakalle. Alus vapautui 28. elokuuta telakalta ja lähti vielä samana päivänä toiselle sotaretkelleen Länsivuonoon, mikä osoittautui tuloksettomaksi. Alus palasi 25. syyskuuta tukikohtaan, jossa sen magneettisuus poistettiin lokakuun alussa.
Alus lähti kolmannelle sotaretkelleen 21. lokakuuta Porsangerinvuonoon, jonne se laski 28. lokakuuta seitsemän miinaa. Miinoihin osui 5 000 tonnin tankkeri ja 1 950 tonnin rahtialus "Flottbek", jotka upposivat. Sukellusvene palasi 7. marraskuuta tukikohtaan. Saksalaiset raivasivat 11. joulukuuta miinakentän. Alus teki vuoden lopulla vielä neljännen sotaretken laskien miinoja. Sukellusveneen väitetään upottaneen matkalla torpedoimalla rahtialuksen. Norjalaiset "Kongring" (1 994 t) ja "Konglag" (1 862 t) vaurioituivat 26. joulukuuta Lenangenin länsipuolella osuttuaan miinoihin.
Alus teki 1942 kahdeksan sotaretkeä, joista kolme tai neljä oli miinoitusmatkoja. Aluksen laskemissa miinoissa tuhoutui Varanginvuonossa 8. elokuuta "Kurzesee" (754 t), 23. toukokuuta "Asuncion" (4 626 t), Nordkapissa 12. syyskuuta "Sperrbrecher 14" (7 019 t) sekä sen kaksi saattajaa. Vuoden lopulla sukellusvene vaurioitui pahoin osuttuaan miinaan. Se siirrettiin 17. joulukuuta telakalle korjattavaksi.
2. luokan kapteeni V. G. Starikov vastaanotti 23. maaliskuuta 1943 aluksen päällikkyyden. Alus lähti 13. sotaretkelleen Norjan pohjoisrannikolle "L-22:n" ja "S-56:n" kanssa. Veneiden tehtävänä oli olla saattueiden BA-4 ja BA-7 kaukosuojauksena. "K-1" palasi tukikohtaan 29. kesäkuuta. Alus oli elokuussa huollettavana telakalla, jolloin 1. luokan kapteeni M. F. Homjakov vastaanotti aluksen päällikkyyden.
Syyskuussa alus lähti 14. sotaretkelleen Novaja Zemljan rannikolle. Kuukauden lopulla yhteys alukseen katosi ja se todettiin kadonneeksi lokakuussa.
Wild World

Wild World on englantilaisen yhtyeen Bastillen toinen studioalbumi. Se julkaistiin 9. syyskuuta 2016. Albumin nimi esiintyy kappaleen ”Warmth” sanoituksessa.
Cole Sillinger

Cole Sillinger(s. 16. toukokuuta 2003 Columbus) on kanadalais-yhdysvaltalainen jääkiekkoilija. Sillinger edustaa NHL-seura Columbus Blue Jacketsia. Blue Jackets varasi hänet ensimmäisellä kierroksella 12. varausvuorolla . Sillinger on pelipaikaltaan keskushyökkääjä ja hän laukoo vasemmalta. Sillinger on pelannut urallaan 143 NHL-runkosarjaottelua. Näissä hän on tehnyt 19 maalia ja 23 syötöä eli 42 tehopistettä. Tilastot päivitetty 7. kesäkuuta 2023. Elokuussa 2024 Sillinger solmi kaksivuotisen ja yhteensä 4,5 miljoonan dollarin arvoisen jatkosopimuksen. Sillingerin isä Mike Sillinger on entinen NHL-pelaaja.
Doom Days

Doom Days (tyyliteltynä DOOM D∆YS) on englantilaisen yhtyeen Bastillen kolmas studioalbumi. Albumi julkaistiin 14. kesäkuuta 2019.
Bengt V. Wall

Bengt Verner Wall (1916 Boden, Ruotsi – 1998 Tukholma, Ruotsi) oli ruotsalainen kirjailija ja opettaja. Hänen ensimmäinen proosateoksensa oli novellikokoelma "De profundis", joka ilmestyi 1947. Hän kirjoitti myös runoja, näytelmiä ja aforismeja ja librettoja, muun muassa Einojuhani Rautavaaran oopperaan "Apollo contra Marsyas" (1970). Hän käsittelee proosateoksissaan moraalikonfliktia ja hyödyntää ihmiskuvauksessa psykoanalyysia.
Räjähderikos

Räjähderikos on Suomen rikoslain mukainen rikos. Jos käsittelee yleisesti räjähdeaineita, tarvitaan Turvallisuus- ja kemikaaliviraston (Tukes) lupa. Räjähdeaineiden käsittelyssä täytyy noudattaa siihen liittyviä määräyksiä. Rangaistuksena voidaan annetaan sakkoa tai vankeutta.
Hernández (suku)

Hernández on vanha espanjalainen kreivillinen aatelissuku, jonka Kastilian kuningas Ferdinand III perusti noin vuosien 1200–1252 aikana.
Hernándezin sukunimen aateluudessa eläviä jälkipolvia on kaikkiaan kaksikymmentäviisi perhettä. Jälkeläiset asuvat Euroopassa (lähinnä Espanjassa), Etelä- ja Pohjois-Amerikkassa, sekä Länsi-Intiassa. Perheiden aatelisvaakunat ovat esillä ritaritalossa Espanjan pääkaupungissa Madridissa. Perheen alkuperäinen nimi juontaa visigooteilta, joiden kerrotaan asuttaneen nykypäivien Espanjan ja Portugalin välistä Pyreneiden niemimaata, silloista Rooman valtakunnan Hispania Tarraconensista 400-luvulla. 
Historia.
Suvun nimestä tuli erittäin suosittu Kastilian ja Leónin kuninkaan Ferdinand III:n kuoleman jälkeen, joka valloitti Espanjan 300 vuotta maata sitä asuttaneilta maureilta. Kuolemansa jälkeen hänet kanonisoitiin, ja ihmiset alkoivat nimetä poikiaan Fernandoiksi tai Hernandoiksi kuninkaan kunniaksi. Jotkut uskovat, että syy siihen miksi Espanjasta peräisin olevat Hernández-suvut käyttävät muunnelmia Ranskan kuninkaallisista johtuu siitä, että he polveutuvat Ranskan kuninkaallisen Valois’n dynastian jälkeläisistä. Yksi tämän sukunimen ensimmäisistä esiintymisistä kuuluu sen suosituimpaan muunnelmaan Fernandez. Tämä juontuu Asur Fernandezista (k. 950), Monzónin kreivillisestä sotilasjohtajasta (perhe tunnettiin nimillä "Banu Ansur", "Banu Anshur" tai "Ansúrez" ("Assuriz"). 
Varhaiset amerikkalaiset ja uuden maailman uudisasukkaat.
Hernández-sukunimen suuresta suosiosta huolimatta sen kantajien saapumisesta Euroopasta Amerikkaan ei ole paljon tietoja sen jälkeen, kun Kristoffer Kolumbus löysi uuden mantereen vuonna 1492. Esimerkkejä on vain muutamia, kuten Cayetano Hernández, joka saapui Puerto Ricoon vuonna 1803, Joaquín Hernández, joka saapui myös Puerto Ricoon samana vuonna, sekä Catalina Hernández, Diego Hernández ja Isabel Hernández, jotka saapuivat vuonna 1811.
Yksi Hernándezin haaroista on Pinzón-sukuun liittyvä haara. Tämän suvun veljekset matkustivat Kolumbuksen kanssa Amerikkaan. Tästä linjasta on syntynyt Diego Hernández Colmenero -suku.
Halloween (täsmennyssivu)

Halloween voi viitata esimerkiksi seuraaviin asioihin:
Ajvar

Ajvar ("kyrillinen:" ајвар) on balkanilainen paahdetusta paprikasta ja munakoisosta valmistettu tahna tai relissi, jota syödään esimerkiksi leivän päälle levitettynä.
Ajvar voidaan tarjota ćevapčići-jauhelihatankojen kastikkeena tai lepinja-leivän kanssa.
Let The World Know

Let the World Know on Dead by Aprilin kolmas studioalbumi, joka julkaistiin 12. helmikuuta 2014.
Ihmiset, Eläimet, Luonto

Ihmiset, Eläimet, Luonto () on portugalilainen puolue, joka perustettiin toukokuussa 2009. Vuonna 2015 he saivat yhden paikan Tasavallan kokoukseen. Vuonna 2019 he myös saivat yhden paikan Euroopan parlamenttiin sekä kasvattivat paikkamääränsä neljään Tasavallan kokouksessa (2 paikkaa voitettiin Lissabonissa, 1 Portossa ja 1 Setúbalissa).
Heinäkuussa 2021 puolueen puheenjohtajaksi valittiin Inês Sousa Real.
Vuoden 2022 parlamenttivaalien alla PAN vaati vaaliohjelmassaan mm. seuraavia asioita:
Alweg

Alweg oli saksalainen kuljetusyritys, joka tunnettiin uranuurtajana yksikiskoisten ratojen eli monorailien kehittäjänä.
Historia.
Alwegin perusti ruotsalainen teollisuusmoguli Axel Wenner-Gren tammikuussa 1953 nimellä Alweg-Forschung, GmbH (Alweg Research Corporation), jonka kotipaikka oli Fühlingenissä, Kölnin esikaupungissa Saksassa. Yritys oli seurausta Verkehrsbahn-Studiengesellschaftista (Transit Railway Study Group), joka oli jo edellisenä vuonna esitellyt ensimmäiset monorail-suunnitelmansa ja prototyyppinsä. Alweg-nimi on lyhenne tohtori Wenner-Grenin nimestä (Axel Lennart WEnner-Gren).
Alweg muistetaan parhaiten sen roolista Disneylandin alkuperäisen, vuonna 1959 avatun Disneylandin monorail-järjestelmän rakentamisessa ja Seattle Centerin monorail-järjestelmän rakentamisessa, joka avattiin vuoden 1962 Century 21 -näyttelyyn. Molemmat järjestelmät ovat edelleen toiminnassa, ja Seattle Center Monorail käyttää edelleen alkuperäisiä Alwegin junia, jotka ovat kulkeneet yli miljoona kilometriä. Torinoon Italia 61 -näyttelyä varten rakennettu kolmas järjestelmä jäi käyttämättä muutama kuukausi näyttelyn päättymisen jälkeen, ja se tuhoutui 1970-luvun lopulla tulipalossa, jonka sytyttivät todennäköisesti vandaalit. Järjestelmän jäänteet romutettiin vuonna 1981, ja pohjoisasema on nykyään toimistorakennuksena.
Vuonna 1963 Alweg esitti Los Angelesin piirikunnan hallintoneuvostolle ehdotuksen monorail-järjestelmästä, jonka Alweg suunnittelisi, rakentaisi, ylläpitäisi ja ylläpitäisi Los Angelesin piirikunnassa Kaliforniassa. Alweg lupasi ottaa kaiken taloudellisen riskin rakentamisesta, ja järjestelmän kustannukset katettaisiin kerättävillä lipunmaksuilla. Valvojat hylkäsivät ehdotuksen lähinnä Standard Oil of California ja General Motorsin poliittisen painostuksen vuoksi, sillä nämä olivat vahvoja autoriippuvuuden puolestapuhujia. Kuuluisa kirjailija Ray Bradbury, joka kannatti monorail-hanketta ja paheksui myöhempää siirtymistä metron rakentamiseen Los Angelesiin, paheksui tätä suuresti.
Alwegin tekniikka lisensoitiin vuonna 1960 Hitachi Monorailille, joka jatkaa Alwegin tekniikkaan perustuvien yksikiskoisten ratojen rakentamista ympäri maailmaa. Vuosikymmenien ajan maailman vilkkaimmin liikennöity yksikiskoinen rata, Tokion yksikiskoinen rata, valmistui vuonna 1964 Hitachin silloisen Hitachi-Alweg-divisioonan toimesta, ja nykyisin vilkkain yksikiskoinen rata, Chongqing Rail Transit, perustuu myös Alwegin ja Hitachin teknologiaan.
Alwegin ajauduttua taloudellisiin vaikeuksiin Krupp otti haltuunsa Alwegin Saksan toiminnot. Krupp lopetti Alwegin kaikki toiminnot vuoteen 1964 mennessä.
1960-luvulla oli suunnitelma rakentaa ALWEGin yksikiskoinen kiskoköysirata Slovakian Korkeaan Tatraan.
COVAX

COVAX eli "COVID-19 Vaccines Global Access" on maailmanlaajuinen aloite, jonka tavoitteena on COVID-19-rokotteiden tasapuolinen saatavuus.
COVAXia ohjaavat Gavi, Vaccine Alliance (aiemmin Global Alliance for Vaccines and Immunization, GAVI), Coalition for Epidemic Preparedness Innovations (CEPI) ja Maailman terveysjärjestö WHO. Se on yksi kolmesta pilarista COVID-19-työkalujen saatavuuden kiihdyttämössä (Access to COVID-19 Tools Accelerator), joka on WHO:n, Euroopan komission ja Ranskan hallituksen huhtikuussa 2020 käynnistämä aloite vastauksena COVID-19-pandemiaan. COVAX koordinoi kansainvälisiä resursseja, jotta COVID-19-testit, -hoitomuodot ja -rokotteet olisivat tasapuolisesti pieni- ja keskituloisissa maissa saatavilla.
Rokotekandidaatit.
WHO hyväksyi 9. toukokuuta 2021 alkaen Pfizer-BioNTechin, Modernan, Sinopharm BBIBP-CorV:n, Oxford-AstraZenecan ja Johnson &amp; Johnsonin rokotteet hätäkäyttöön. Näitä rokotteita voidaan jakaa osana COVAXia.
Monilla COVAXista hyötyvillä mailla on "rajalliset sääntelyvalmiudet", ja ne ovat riippuvaisia WHO:n luvista. Vuoden 2021 alkuun mennessä WHO tarkasteli 11 mahdollista COVID-19-rokotetta hätäkäyttöluetteloonsa (EUL). Ensimmäinen rokote, jonka WHO hyväksyi EUL:ään 31. joulukuuta 2020, oli Pfizer-BioNTech COVID-19-rokote. Pfizer-rokote on BioNTechin yhteistyössä yhdysvaltalaisen Pfizerin kanssa kehittämä RNA-rokote, jota myydään tuotemerkillä Comirnaty.
WHO totesi lehdistötiedotteessa 24. elokuuta 2020, että COVAXilla oli yhdeksän CEPI:n tukemaa rokotekandidaattia ja yhdeksän kokeilussa olevaa rokotekandidaattia, joten sillä oli maailman laajin valikoima COVID-19-rokotteita. Joulukuuhun 2020 mennessä COVAX oli saanut päätökseen neuvottelut muiden valmistajien kanssa, joiden ansiosta se sai käyttöönsä kaksi miljardia rokoteannosta.
Viktor Bryzhin

Viktor Arkadijovytŝ Bryzhin (, , "Viktor Arkadjevitŝ Bryzgin", s. 22. elokuuta 1962 Luhansk, Ukrainan SNT, Neuvostoliitto) on ukrainalainen pikajuoksija, joka aktiiviurallaan edusti Neuvostoliittoa. Hän on 4 × 100 metrin viestijuoksun olympiavoittaja, Euroopan-mestari ja kaksinkertainen MM-mitalisti. Hän edusti Dynamo Luhanskia ja on pituudeltaan 181 cm.
Bryzhin sijoittui 1983 Budapestin sisäratojen EM-kilpailuissa 60 metrin juoksussa viidenneksi. 200 metrillä hänet hylättiin välieräjuoksussa. Saman vuoden Helsingin MM-kilpailuissa hän karsiutui 100 metrin toisissa alkuerissä ja juoksi ankkuriosuuden Neuvostoliiton joukkueessa, joka saavutti pronssia 4 × 100 metrin viestissä. Stuttgartin EM-kilpailuissa 1986 hän oli 100 metrillä yhdeksäs ja juoksi viimeisen osuuden Neuvostoliiton voittaessa pikaviestin Euroopan-mestaruuden.
Bryzhin karsiutui 60 metrin alkuerissä Liévinin sisäratojen EM-kilpailuissa 1987. Saman vuoden Rooman MM-kilpailuissa 1987 hän sijoittui 100 metrillä viidenneksi ja juoksi toisen osuuden Neuvostoliiton hopeajoukkueessa 4 × 100 metrin viestissä. Soulin olympialaisissa 1988 hän juoksi avausosuuden Neuvostoliiton voittaessa pikaviestin olympiakultaa ajalla 38,19. Viimeisissä arvokisoissaan Tokion MM-kilpailuissa 1991 hän oli pikaviestissä seitsemäs.
Viktor Byzhinin puoliso on Olha Bryzhina ja tytär Jelizaveta Bryzhina.
Settimo Milanese

Settimo Milanese on kunta Italiassa Lombardian alueella olevassa Milanon metropolikaupungissa. Vuoden 2021 alussa kunnassa oli 20 133 asukasta.